钦定古今图书集成/历象汇编/岁功典/第029卷 > 《齐民要术》 > 《二月事宜》
## 钦定古今图书集成/历象汇编/岁功典/第029卷 > 《齐民要术》 > 《二月事宜》

二月，顺阳习射，以僃不虞。春分中，雷乃发声，先后各
五日，寝别内外。

“有不戒” 者，生子不备。

蚕事未起，命缝人浣冬衣，彻复为袷。其有嬴帛，遂供
秋服。

凡浣故帛，用灰汁，则色黄而且脆，𢭏小豆为末，下绢簁投汤中以洗之，洁白而柔韧，胜皂荚矣。

可粜粟黍大小豆，麻麦子等收薪炭。

炭聚之下碎末，勿令弃之。𢭏簁煮淅米泔搜之，更𢭏令熟，丸如鸡子，曝干，以供灶炉种火之用，辄得达曙，坚实耐久，逾炭十倍。

《漱生衣绢》法。

以水浸绢。令浸一日数度。回转之。六七日水微煮。然后拍出。柔韧洁白。亦胜用灰。

上犊车蓬軬。及糊屏风书衮，令不生虫法。

水浸石灰，经一宿，浥取汁，以和豆黏纸写书，入潢则墨矣。

作假蜡烛法：

蒲熟时，多收蒲台，削肥松大如指以为心，烂布缠之，融牛羊脂灌于蒲台中，宛转于板上，授令圆平，更灌之。足得供事，其省功十倍也。